VILNIAUS RAJONO SAVIVALDYBĖS TARYBA

SPRENDIMAS

DĖL VILNIAUS R. PABERŽĖS ŠV. STANISLAVO KOSTKOS GIMNAZIJOS NUOSTATŲ PATVIRTINIMO

2024 m. rugpjūčio 30 d. Nr. T3-246

Vilnius

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 3 ir 4 dalimis, 7 straipsniu, Lietuvos Respublikos švietimo įstatymo 43 straipsnio 3 ir 4 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, bei atsižvelgdama į Vilniaus rajono savivaldybės mero 2024 m. gegužės 8 d. potvarkį Nr. M22-732 „Dėl Vilniaus rajono savivaldybės bendrojo ugdymo mokyklų nuostatų tvirtinimo“, Vilniaus rajono savivaldybės taryba nusprendžia:

1.	Patvirtinti Vilniaus r. Paberžės šv. Stanislavo Kostkos gimnazijos nuostatus (pridedama).

2.	Įgalioti Vilniaus r. Paberžės šv. Stanislavo Kostkos gimnazijos direktorių pasirašyti Vilniaus r. Paberžės šv. Stanislavo Kostkos gimnazijos nuostatus, įregistruoti juos Juridinių asmenų registre bei atlikti kitus su tuo susijusius veiksmus teisės aktų nustatyta tvarka.

3.	Pripažinti netekusiu galios nuo 1 punkte patvirtintų nuostatų įregistravimo Juridinių asmenų registre dienos Vilniaus rajono savivaldybės tarybos 2021 m. gegužės 28 d. sprendimo
Nr. T3-139 „Dėl kai kurių Vilniaus rajono ugdymo įstaigų reorganizavimo, reorganizavimo sąlygų aprašų bei nuostatų patvirtinimo“ 2.5. papunktį.

4.	Paskelbti sprendimą Teisės aktų registre ir Vilniaus rajono savivaldybės tinklalapyje.

Savivaldybės meras	Robert Duchnevič

PATVIRTINTA

Vilniaus rajono savivaldybės tarybos

2024 m. rugpjūčio 30 d.

sprendimu Nr. T3-246

VILNIAUS R. PABERŽĖS ŠV. STANISLAVO KOSTKOS GIMNAZIJOS NUOSTATAI

I SKYRIUS

BENDROSIOS NUOSTATOS

1. Vilniaus r. Paberžės šv. Stanislavo Kostkos gimnazijos nuostatai (toliau – Nuostatai) reglamentuoja Vilniaus r. Paberžės šv. Stanislavo Kostkos gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, tikslą, uždavinius, funkcijas, mokymosi pasiekimų įteisinimo dokumentų išdavimą, Gimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Gimnazijos oficialusis pavadinimas – Vilniaus r. Paberžės šv. Stanislavo Kostkos gimnazija; trumpasis pavadinimas – Paberžės šv. Stanislavo Kostkos gimnazija.

3. Gimnazija įregistruota Juridinių asmenų registre, kodas – 191316354.

4. Gimnazija įsteigta 1906 m. Lietuvos Respublikos Vyriausybės įgaliotinio Vilniaus rajonui 1992 m. liepos 21 d. potvarkiu Nr. 925 „Dėl Paberžės ir Juodšilių mokyklų reorganizavimo“ Paberžės vidurinė mokykla nuo 1992 m. rugpjūčio 1 d. reorganizuota į Paberžės 1-ąją vidurinę mokyklą (mišrią) ir Paberžės 2-ąją vidurinę mokyklą (lietuvišką). Vilniaus rajono savivaldybės tarybos 2001 m. spalio 17 d. sprendimu Nr. 94 „Dėl vardo suteikimo Paberžės 1-ajai vidurinei mokyklai“ mokyklai suteiktas Vilniaus r. Paberžės šv. Stanislavo Kostkos vidurinės mokyklos vardas. Vilniaus rajono savivaldybės tarybos 2014 m. gegužės 30 d. sprendimu Nr. T3-174 „Dėl Vilniaus r. Maišiagalos kun. Juzefo Obrembskio, Maišiagalos Lietuvos didžiojo kunigaikščio Algirdo, Paberžės šv. Stanislavo Kostkos, Paberžės „Verdenės“ bei Juodšilių šv. Uršulės Leduchovskos vidurinių mokyklų pavadinimų pakeitimo ir nuostatų patvirtinimo“ mokyklai suteiktas pavadinimas – Vilniaus r. Paberžės šv. Stanislavo Kostkos gimnazija.

5. Gimnazijos teisinė forma – biudžetinė įstaiga.

6. Gimnazijos priklausomybė – savivaldybės mokykla.

7. Gimnazijos savininkas – Vilniaus rajono savivaldybė (toliau – Savivaldybė), kodas 111104987, adresas – Rinktinės g. 50, LT-09318 Vilnius.

8. Gimnazijos savininko teises ir pareigas įgyvendina Savivaldybės meras, išskyrus tas Gimnazijos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui).

8.1. Savivaldybės taryba, įgyvendindama savininkės teises ir pareigas:

8.1.1. Savivaldybės mero teikimu tvirtina Gimnazijos nuostatus;

8.1.2. priima sprendimą dėl Gimnazijos buveinės pakeitimo;

8.1.3. priima sprendimą dėl Gimnazijos pertvarkymo, reorganizavimo ar likvidavimo;

8.1.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jos kompetencijai priskirtus klausimus.

8.2. Savivaldybės meras, įgyvendindamas savininko teises ir pareigas:

8.2.1. priima į pareigas ir atleidžia iš jų ar nušalina nuo pareigų Gimnazijos vadovą;

8.2.2. kontroliuoja ir prižiūri Gimnazijos vadovo veiklą, kaip jis įgyvendina įstatymus, Vyriausybės nutarimus ir savivaldybės tarybos sprendimus;

8.2.3. teikia Savivaldybės tarybai tvirtinti Gimnazijos nuostatus;

8.2.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jo kompetencijai priskirtus klausimus.

9. Gimnazijos buveinė – Mokyklos g. 1, Paberžės k., Paberžės sen., LT-14273, Vilniaus r.

10. Gimnazijos grupė – bendrojo ugdymo mokykla.

11. Gimnazijos tipas – gimnazija.

12. Gimnazijos pagrindinė paskirtis – gimnazijos tipo gimnazija visų amžiaus tarpsnių vaikams.

13. Gimnazijos mokymo kalba – lenkų.

14. Gimnazijos mokymosi formos – grupinio ir pavienio mokymosi. Gimnazijos mokymo proceso organizavimo būdai – kasdienis, savarankiškas, nuotolinis. Grupinio mokymosi forma įgyvendinama kasdieniu ir/ar nuotoliniu mokymo proceso organizavimo būdais. Pavienio mokymosi forma įgyvendinama savarankišku ir/ar nuotoliniu mokymo proceso organizavimo būdu. Mokiniai, dėl ligos ar patologinės būklės negalintys mokytis Gimnazijoje, mokomi namuose savarankišku mokymo proceso organizavimo būdu (pavienio mokymosi forma) ar (ir) nuotoliniu mokymo organizavimo būdu (grupine ar paviene mokymosi forma).

15. Gimnazijoje įgyvendinamos ikimokyklinio, priešmokyklinio, pradinio, pagrindinio, vidurinio ugdymo ir neformaliojo vaikų švietimo programos; pritaikytos pradinio, pagrindinio ir vidurinio ugdymo programos; pradinio ir pagrindinio ugdymo individualizuotos programos.

16. Gimnazija turi skyrių:

16.1. pavadinimas – Vilniaus r. Paberžės šv. Stanislavo Kostkos gimnazijos Pikeliškių pradinio ugdymo skyrius (toliau – Pikeliškių skyrius);

16.2. įsteigimo data – 1936 m. rugsėjo 1 d.;

16.3. buveinė – Paberžės 9 g., Pikeliškių k., Riešės sen., LT-15144, Vilniaus r.

16.4. mokymo kalba – lenkų;

16.5 mokymosi forma grupinio ir pavienio, mokymo proceso organizavimo būdai kasdienis ir savarankiškas.

16.6. vykdoma švietimo programa – ikimokyklinis ir priešmokyklinis ugdymas;

16.7. pavadinimas – Vilniaus r. Paberžės šv. Stanislavo Kostkos gimnazijos skyrius Visalaukės mokykla-daugiafunkcis centras (toliau – Visalaukės skyrius):

16.8. įsteigimo data – 1968 m.;

16.9. buveinė – Šviesos g. 9, Visalaukės I k., Paberžės sen., LT- LT-15101, Vilniaus r.;

16.10. mokymo kalba – lenkų;

16.11. mokymosi forma grupinio ir pavienio, mokymo proceso organizavimo būdai kasdienis ir savarankiškas.

17. Gimnazija išduoda mokymosi pasiekimus įteisinančius dokumentus: mokymosi pasiekimų pažymėjimus, pradinio ugdymo pasiekimų pažymėjimus, pagrindinio ugdymo pasiekimų pažymėjimus, vidurinio ugdymo pasiekimų pažymėjimus, pažymėjimus, pradinio išsilavinimo pažymėjimus, pagrindinio išsilavinimo pažymėjimus, brandos atestatus, brandos atestatus su pagyrimu ir brandos atestatų priedus.

18. Gimnazija turi paramos gavėjo statusą.

19. Gimnazija yra ribotos civilinės atsakomybės viešasis juridinis asmuo, turintis antspaudą su Savivaldybės herbu ir savo pavadinimu, atributiką, atsiskaitomąją ir kitas sąskaitas Lietuvos Respublikos įregistruotuose bankuose.

20. Gimnazija savo veikloje vadovaujasi Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos civiliniu kodeksu, Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos biudžetinių įstaigų įstatymu, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, kitais teisės aktais ir šiais Nuostatais.

II SKYRIUS

GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

21. Gimnazijos veiklos sritis – švietimas, kodas 85.

22. Pagrindinė švietimo veiklos rūšis – vidurinis ugdymas, kodas 85.31.20.

23. Kitos švietimo veiklos rūšys:

23.1. ikimokyklinis ugdymas, kodas 85.10.10;

23.2. priešmokyklinis ugdymas, kodas 85.10.20;

23.3. pradinis ugdymas, kodas 85.20;

23.4. pagrindinis ugdymas, kodas 85.31.10;

23.5. sportinis ir rekreacinis švietimas, kodas 85.51;

23.6. kultūrinis švietimas, kodas 85.52;

23.7. kitas, niekur nepriskirtas švietimas, kodas 85.59;

23.8. švietimui būdingų paslaugų veikla, kodas 85.60.

24. Kitos Gimnazijos ne švietimo veiklos rūšys:

24.1. kitas, niekur kitur nepriskirtas keleivinis sausumos transportas, kodas 49.39;

24.2. vaikų poilsio stovyklų veikla, kodas 55.20.20;

24.3. kitų maitinimo paslaugų teikimas, kodas 56.29;

24.4. nuosavo ir nuomojamo nekilnojamo turto nuoma, eksploatavimas, kodas 68.20;

24.5. ekskursijų organizatorių veikla, kodas 79.12;

24.6. kita žmonių sveikatos priežiūros veikla, kodas 86.90;

24.7. kita, niekur kitur nepriskirta, nesusijusi su apgyvendinimu socialinio darbo veikla,

kodas 88.99;

24.8. kita informacinių technologijų ir kompiuterių paslaugų veikla, kodas 62.09;

24.9. vaikų dienos priežiūros veikla, kodas 88.91;

24.10. bibliotekų ir archyvų veikla, kodas 91.01;

24.11. muziejų veikla, kodas 91.02.

25. Gimnazijos veiklos tikslai:

25.1. teikti kokybišką išsilavinimą, atitinkantį Lietuvos Respublikos švietimo, mokslo ir sporto ministerijos patvirtintas Bendrąsias programas, padėti įgyti bendrąjį dalykinį, sociokultūrinį, technologinį raštingumą, dorinę, tautinę ir pilietinę brandą;

25.2. ugdyti pilietiškumą, patriotizmą, puoselėti tautinės kultūros tradicijas bei pagarbą gimtajai kalbai, formuoti demokratinio gyvenimo, sveikos gyvensenos įgūdžius, skatinti toleranciją įvairių pažiūrų, socialinių sluoksnių, tikėjimų bei kultūrų žmonėms;

25.3. sudaryti sąlygas bendruomenės nariams maksimaliai atskleisti individualias kūrybines galias ir gebėjimus, tenkinant jų įgimtas savęs įprasminimo, laisvės, meilės, pagarbos, kūrybos, tvarkos ir darnos poreikius, įgyti demokratijos ir pilietinės kultūros tradicijų pagrindus.

26. Gimnazijos veiklos uždaviniai:

26.1. užtikrinti kokybišką ikimokyklinio, priešmokyklinio, pradinio, pagrindinio ir vidurinio ugdymo programų vykdymą;

26.2. formuoti ir įgyvendinti ugdymo turinį pagal Lietuvos Respublikos švietimo, mokslo ir sporto ministro patvirtintas Bendrąsias programas, Bendruosius arba nustatyta tvarka suderintus individualius ugdymo planus, paisyti mokinių poreikių įvairoves ir priklausomai nuo jos derinti ugdymo turinį, siūlyti ir taikyti skirtingus mokymo būdus, formas bei koreguoti mokymo programas ir planus;

26.3. sudaryti mokiniams sveikas ir saugias, atitinkančias higienos normas, ugdymo ir ugdymosi sąlygas bei užtikrinti savitarpio pagarba bei tolerancija grįstą bendravimą;

26.4. išplėtoti gebėjimus ir patirtį, būtiną asmeniui, kaip kompetentingam Lietuvos piliečiui, europinės ir pasaulinės bendrijos, daugiakultūrės visuomenės nariui;

26.5. garantuoti tautos, krašto kultūros tęstinumą, jos tapatybės išsaugojimą;

26.6. teikti vaikams ir mokiniams reikiamą švietimo pagalbą;

26.7. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams ugdymo(si) ir mokymo(si) aplinką.

27. Gimnazija, vykdydama pavestus uždavinius, atlieka šias funkcijas:

27.1. vykdo ikimokyklinio ugdymo, priešmokyklinio ugdymo, pradinio ugdymo, pagrindinio ugdymo, vidurinio ugdymo, neformaliojo vaikų švietimo programas, sutartyse sutartus įsipareigojimus, užtikrina švietimo kokybę;

27.2. bendradarbiaudama su tėvais (globėjais, rūpintojais) ugdo savarankišką, sąmoningą, atsakingai savo gyvenimą kurti gebantį žmogų;

27.3. ugdo tvirtus dorovinius pagrindus, savarankišką pasaulėžiūrą turinčius, visapusiškai išsilavinusius, kultūringus, bendrauti ir bendradarbiauti gebančius, pilietiškai sąmoningus, atsakingus už savo poelgius, tvirto charakterio, gyvenimui pasirengusius kūrybingus, darbščius jaunuolius, jaunuoles ir suaugusius piliečius;

27.4. sudaro mokiniams sąlygas įgyti lietuvių kalbos, šiuolaikinės visuomenės, gamtos bei tiksliųjų mokslų žinių pagrindus, informacinės kultūros, kompiuterinio raštingumo pagrindus, atitinkančius šiandienos poreikius, perprasti pagrindines ideologijos ir ekonomines teorijas, įgyti estetinę nuovoką ir Europos žmogui reikalingus kalbinės komunikacijos gebėjimus. Šioms sąlygoms užtikrinti Gimnazija:

27.4.1. konkretina ir individualizuoja ugdymo turinį;

27.4.2. rengia ir įgyvendina ugdymo programas papildančius bei mokinių poreikius tenkinančius šių programų modulius;

27.4.3. rengia ir įgyvendina neformaliojo vaikų švietimo programas;

27.5. siekia socialinio mokinių solidarumo, moko teikti socialinę paramą artimiesiems, skatina solidarumą su žmonėmis, turinčiais skirtingus gebėjimus, kitokias socialines galimybes, nei dauguma, ugdo pagarbą žmogui, sudaro palankias sąlygas veikti mokinių organizacijoms;

27.6. atlieka pirminį mokinių, turinčių specialiųjų ugdymosi poreikių, vertinimą, vykdo specialųjį ugdymą teisės aktų nustatyta tvarka;

27.7. įgyvendina smurto ir patyčių prevenciją ir intervenciją, sudaro sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;

27.8. vykdo vaiko minimalios priežiūros priemones teisės aktų nustatyta tvarka;

27.9. rengia ir įgyvendina vaikų vasaros poilsio, vaikų ir paauglių nusikalstamumo prevencijos programas;

27.10. vykdo mokinių sveikatos priežiūrą;

27.11. užtikrina krizių valdymą Gimnazijoje;

27.12. vykdo profesinį orientavimą;

27.13. sudaro sąlygas Gimnazijos darbuotojams kelti kvalifikaciją;

27.14. vykdo veiklos kokybės įsivertinimą, vadovaudamasi mokyklų, įgyvendinančių bendrojo ugdymo programas, veiklos kokybės įsivertinimo metodika;

27.15. kuria ugdymo turinio reikalavimams įgyvendinti reikiamus materialinius išteklius ir edukacines aplinkas, Gimnaziją kaip vietos bendruomenės, regiono kultūros židinį;

27.16. vykdo nacionalinius mokinių pasiekimų patikrinimus, pagrindinio ugdymo pasiekimų patikrinimus, tarpinius patikrinimus ir brandos egzaminus švietimo, mokslo ir sporto ministro nustatyta tvarka;

27.17. dalyvauja projektuose, kurių realizavimas padeda stiprinti Gimnazijos materialinę bazę, intelektinius resursus, sudaro galimybę plėtoti mokinių pamokinę ir neformaliojo švietimo veiklą;

27.18. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, daugiakultūriškumą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

27.19. užtikrina savivaldos institucijoms galimybę dalyvauti Gimnazijos veiklos planavime, valdyme, priežiūroje;

27.20. organizuoja tėvų (globėjų, rūpintojų) pageidavimu jų mokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

27.21. organizuoja mokinių maitinimą ir pavėžėjimą į Gimnaziją ir iš jos į namus;

27.22. užtikrina asmens duomenų apsaugą;

27.23. siekia, kad visi mokiniai iki 16 metų lankytų Gimnaziją;

27.24. viešai skelbia informaciją apie Gimnazijos veiklą savo internetinėje svetainėje;

27.25. bendradarbiauja su švietimo, sveikatos priežiūros, mokslo, kultūros, sporto, teisėsaugos, vaiko teisių apsaugos ir kitomis institucijomis, jos veiklai įtaką darančiais juridiniais ir fiziniais asmenimis;

27.26. užtikrina higienos normas, Lietuvos Respublikos teisės aktų reikalavimus atitinkančią sveiką, saugią mokymosi ir darbo aplinką.

28. Atlieka kitas Lietuvos Respublikos įstatymų ir kitų teisės aktų numatytas funkcijas.

29. Gimnazijos mokiniams mokymosi pasiekimus įteisinantys dokumentai išduodami Lietuvos Respublikos švietimo, mokslo ir sporto ministro nustatyta tvarka.

III SKYRIUS

GIMNAZIJOS TEISĖS IR PAREIGOS

30. Gimnazija, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:

30.1. parinkti mokymo metodus ir mokymosi veiklos būdus;

30.2. kurti naujus mokymo ir mokymosi modelius, užtikrinančius kokybišką išsilavinimą;

30.3. Lietuvos Respublikos švietimo, mokslo ir sporto ministro nustatyta tvarka vykdyti šalies ir tarptautinius švietimo projektus;

30.4. įstatymų nustatyta tvarka jungtis į asociacijas, dalyvauti jų veikloje;

30.5. įstatymų nustatyta tvarka gauti pajamas už teikiamas švietimo ir papildomas paslaugas;

30.6. gauti paramą Lietuvos Respublikos labdaros ir paramos įstatymo nustatyta tvarka;

30.7. sudaryti bendradarbiavimo sutartis su socialiniais partneriais;

30.8. naudotis kitomis teisės aktų suteiktomis teisėmis.

31. Gimnazijos pareigos:

31.1. užtikrinti kokybišką ugdymo programų vykdymą;

31.2. sukurti ir palaikyti sveiką ir saugią, sudarančią palankias galimybes ugdyti ir mokytis, užkertančią kelią smurto, prievartos apraiškoms ir žalingiems įpročiams aplinką;

31.3. sudaryti mokymo sutartis ir vykdyti jose numatytus įsipareigojimus;

31.4. tobulinti veiklą, stiprindama veiklos įsivertinimą;

31.5. sudaryti galimybes mokiniams dalyvauti švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;

31.6. informuoti tėvus (globėjus, rūpintojus) apie mokinio, kuris mokosi pagal bendrojo ugdymo programas, neatvykimą į Gimnaziją ar pamoką, jeigu tėvai (globėjai, rūpintojai) nepraneša Gimnazijai apie vaiko neatvykimą į Gimnaziją ar pamoką;

31.7. rūpintis mokytojų ir kitų ugdymo proceso dalyvių kvalifikacijos kėlimu;

31.8. užtikrinti atvirumą vietos bendruomenei;

31.9. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio tėvai (globėjai, rūpintojai) neužtikrina vaiko pareigos mokytis iki 16 metų;

31.10. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV SKYRIUS

GIMNAZIJOS VEIKLOS ORGANIZAVIMAS IR VALDYMAS

32. Gimnazijos veikla organizuojama pagal direktoriaus patvirtintą:

32.1. Gimnazijos strateginį planą, kuriam yra pritarusi Gimnazijos taryba ir Savivaldybės vykdomoji institucija ar jos įgaliotas asmuo;

32.2. Gimnazijos metinį veiklos planą, kuriam yra pritarusi Gimnazijos taryba;

32.3. Gimnazijos ugdymo planą, suderintą su Gimnazijos taryba ir Savivaldybės vykdomąja institucija ar jos įgaliotu Savivaldybės administracijos direktoriumi.

33. Gimnazijai vadovauja nepriekaištingos reputacijos Gimnazijos direktorius, kurį viešo konkurso būdu teisės aktų nustatyta tvarka į pareigas penkeriems metams skiria ir iš jų atleidžia Savivaldybės meras. Pasibaigus Gimnazijos direktoriaus pirmajai penkerių metų kadencijai, jis skiriamas be konkurso antrajai penkerių metų kadencijai Lietuvos Respublikos švietimo įstatymo nustatyta tvarka.

34. Gimnazijos direktorius:

34.1. vadovauja:

34.1.1. Gimnazijos strateginio plano, metinio veiklos plano, Gimnazijos švietimo programų rengimui, rekomendacijų dėl smurto prevencijos įgyvendinimo Gimnazijoje priemonių įgyvendinimui, jas tvirtina, užtikrina jų įgyvendinimą;

34.1.2. kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

34.2. organizuoja:

34.2.1. Gimnazijos darbą, kad būtų įgyvendinami jos veiklos tikslai ir atliekamos nustatytos funkcijos;

34.2.2. Gimnazijos veiklą, įgyvendindamas strateginį Gimnazijos valdymą;

34.2.3. Gimnazijos veiklos įsivertinimą ir stebėseną, sudaro sąlygas išoriniam veiklos vertinimui atlikti;

34.2.4. mokinių pagrindinio ugdymo pasiekimų patikrinimą ir brandos egzaminų vykdymą;

34.2.5. specialiųjų ugdymosi poreikių turinčių vaikų ugdymą, socialinės pedagoginės, psichologinės, specialiosios pedagoginės ir kitos švietimo pagalbos teikimą;

34.2.6. neformalųjį vaikų švietimą po pamokų ir mokinių atostogų metu;

34.2.7. Gimnazijos dokumentų valdymą ir saugojimą teisės aktų nustatyta tvarka;

34.2.8. Gimnazijos finansinę apskaitą pagal Lietuvos Respublikos finansinės apskaitos įstatymą ir pagal Centralizuotos buhalterinės apskaitos sutartį su Vilniaus rajono savivaldybės administracijos Buhalterinės apskaitos skyriumi;

34.2.9. Gimnazijos turto inventorizaciją, biudžeto programų sąmatų projektų rengimą;

34.2.10. viešuosius pirkimus Lietuvos Respublikos viešųjų pirkimų įstatymo nustatyta tvarka;

34.2.11. darbuotojų instruktavimą darbo ir priešgaisrinės saugos klausimais;

34.2.12. pašalinių asmenų patekimo į Gimnazijos teritoriją apskaitą, Gimnazijos teritorijos ir jos prieigų stebėjimą, informuoja teritorinę policijos įstaigą apie žinomus ar įtariamus smurto, prievartos, psichoaktyviųjų medžiagų platinimo, viešosios tvarkos ir kitų pažeidimų atvejus;

34.2.13. trūkstamų darbuotojų paiešką;

34.3. nustato:

34.3.1. Gimnazijos struktūrą, darbuotojų pareigybių skaičių ir sąrašą bei darbuotojų darbo apmokėjimo sistemą;

34.3.2. vadybines funkcijas pavaduotojams, atsižvelgdamas į Gimnazijos veiklos sritis, sudaro galimybes jiems savarankiškai dirbti, organizuoja reguliarų atsiskaitymą už nuveiktą darbą;

34.4. rūpinasi:

34.4.1. mokytojų ir kitų darbuotojų darbo sąlygomis,

34.4.2. mokytojų metodinės veiklos organizavimu;

34.4.3. darbuotojų profesiniu tobulėjimu;

34.5. užtikrina:

34.5.1. kad Gimnazijos veikloje būtų laikomasi įstatymų, kitų teisės aktų ir šių Nuostatų;

34.5.2. racionalų ir taupų lėšų ir turto naudojimą, Gimnazijos veiksmingos vidaus kontrolės sistemos sukūrimą, jos veikimą ir tobulinimą;

34.5.3. sveiką ir saugią aplinką, užkertančią kelią bet kokioms smurto, prievartos apraiškoms ir žalingiems įpročiams;

34.5.4. vaiko minimalios priežiūros priemonių vykdymą Gimnazijoje;

34.5.5. kad pagal Lietuvos Respublikos viešojo sektoriaus atskaitomybės įstatymą teikiami įstaigos ataskaitų rinkiniai būtų teisingi;

34.5.6. bendradarbiavimu grįstus santykius, Pedagogų etikos kodekso normų laikymąsi Gimnazijoje;

34.6. bendradarbiauja:

34.6.1. su mokinių tėvais (globėjais, rūpintojais), vietos bendruomene ir partneriais, siekdamas Gimnazijos tikslų;

34.6.2. su institucijomis, įstaigomis, įmonėmis ir organizacijomis siekdamas efektyvaus Gimnazijos valdymo, ugdymo kokybės ir mokinių saugumo;

34.6.3. su pagalbą mokiniui, mokytojui ir mokyklai teikiančiomis įstaigomis, Savivaldybės administracijos struktūriniais padaliniais, valstybine vaiko teisių apsaugos institucija, tarpinstitucinio bendradarbiavimo koordinatoriumi, atvejo vadybininkais, teritorine policijos įstaiga, socialinių paslaugų ir sveikatos įstaigomis, Savivaldybės administracijos vaiko gerovės komisija ir kitomis institucijomis, dirbančiomis vaiko teisių apsaugos srityje;

34.7. priima:

34.7.1. vaikus ir mokinius į Gimnaziją ir sudaro mokymo sutartis teisės aktų nustatyta tvarka;

34.7.2. teisės aktų nustatyta tvarka į pareigas ir atleidžia iš jų Gimnazijos darbuotojus, tvirtina jų pareigybių aprašymus, skatina juos, kontroliuoja darbo pareigų vykdymą;

34.8. sudaro:

34.8.1. teisės aktų nustatytas komisijas, darbo grupes, dalyvauja su Gimnazijos veikla susijusiuose posėdžiuose, komisijų ir darbo grupių veikloje;

34.8.2. sutartis Gimnazijos vardu;

34.8.3. mokytojams sąlygas kelti kvalifikaciją ir atestuotis Lietuvos Respublikos švietimo, mokslo ir sporto ministro nustatyta tvarka;

34.9. inicijuoja:

34.9.1. Gimnazijos savivaldos institucijų sudarymą, skatina jų veiklą, kartu su jomis sprendžia svarbiausius Gimnazijos veiklos klausimus;

34.9.2. mokinių pažangos ir pasiekimų vertinimo bei mokinių elgesio vertinimo, skatinimo ir nuobaudų sistemų kūrimą;

34.9.3. Gimnazijos veiklos kokybės įsivertinimą;

34.10. informuoja ir supažindina Gimnazijos bendruomenę:

34.10.1. su valstybine ir Savivaldybės švietimo politika, inicijuoja jos aptarimus ir įgyvendinimą;

34.10.2. su teisės aktais, reglamentuojančiais vaiko teises, pareigas ir atsakomybę už teisės pažeidimus, Gimnazijos lankymą, psichoaktyviųjų medžiagų vartojimo, smurto, nusikalstamumo prevenciją ir mokinių užimtumą;

34.11. tvirtina:

34.11.1. pamokų ir neformaliojo užsiėmimo tvarkaraščius, darbuotojų darbo grafikus;

34.11.2. saugos ir sveikatos darbe, priešgaisrinės saugos instrukcijas, kontroliuoja, kaip laikomasi jų reikalavimų;

34.11.3. metines Gimnazijos pajamų ir išlaidų sąmatas, jas įgyvendina;

34.11.4. Gimnazijos darbo tvarkos taisykles, suderinęs su Gimnazijos taryba;

34.11.5. Vaiko gerovės komisijos sudėtį bei jos darbo reglamentą;

34.12. kontroliuoja, kad laiku ir teisingai būtų atsiskaityta su biudžeto, valstybinio socialinio draudimo įstaigomis, kreditoriais;

34.13. kiekvienais metais iki sausio 20 dienos teikia Gimnazijos bendruomenei ir Gimnazijos tarybai svarstyti bei viešai paskelbia savo metų veiklos ataskaitą, kurios struktūrą ir reikalavimus nustato Lietuvos Respublikos švietimo, mokslo ir sporto ministras;

34.14. už mokinio elgesio normų pažeidimą skiria mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

34.15. teikia prašymus Savivaldybės merui dėl vaiko minimalios ar vidutinės priežiūros priemonių skyrimo;

34.16. prireikus sudaro su institucijomis, dirbančiomis prevencinį darbą Savivaldybės teritorijoje, kitose vietovėse, sutartis dėl pagalbos teikimo Gimnazijoje ar už jos ribų;

34.17. leidžia įsakymus, kontroliuoja jų vykdymą;

34.18. atstovauja Gimnazijai kitose institucijose arba įgalioja kitus darbuotojus atstovauti Gimnazijai santykiuose su juridiniais ir fiziniais asmenimis;

34.19. teisės aktų nustatyta tvarka valdo, naudoja ir disponuoja Gimnazijos turtu ir lėšomis, užtikrina jų optimalų valdymą ir naudojimą;

34.20. analizuoja Gimnazijos išteklių būklę, rengia metines veiklos ir statistines ataskaitas;

34.21. teikia informaciją apie Gimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Gimnazijos išorinio vertinimo rezultatus, Gimnazijos bendruomenės tradicijas ir pasiekimus;

34.22. dalį savo funkcijų Lietuvos Respublikos teisės aktų nustatyta tvarka gali pavesti atlikti direktoriaus pavaduotojui ugdymui;

34.23. nagrinėja piliečių ir Gimnazijos bendruomenės narių prašymus, pareiškimus ir skundus, susijusius su Gimnazijos funkcijomis, rengia atsakymus;

34.24. atlieka kitas funkcijas, nustatytas šiuose Nuostatuose, Gimnazijos direktoriaus pareigybės aprašyme ir kituose teisės aktuose.

35. Gimnazijos direktorius atsako už:

35.1. Lietuvos Respublikos švietimo įstatymo, kitų įstatymų, Vyriausybės nutarimų, Lietuvos Respublikos švietimo, mokslo ir sporto ministro įsakymų, kitų teisės aktų, reglamentuojančių švietimo veiklą ir Gimnazijos darbą, vykdymą;

35.2. demokratinį Gimnazijos valdymą;

35.3. nustatytų Gimnazijos tikslų ir uždavinių įgyvendinimą;

35.4. gerą ir veiksmingą vaiko minimalios priežiūros priemonių įgyvendinimą;

35.5. Gimnazijos bendruomenės narių informavimą bei informacijos apie švietimą Gimnazijoje skelbimą;

35.6. skaidriai priimamus sprendimus;

35.7. Gimnazijos finansinę veiklą;

35.8 mokinių apskaitą, mokinių registro tvarkymą, mokiniams išduodamų pažymėjimų tvarkymą;

35.9. Gimnazijos veiklos rezultatus;

35.10. tinkamą kitų teisės aktuose numatytų funkcijų atlikimą.

36. Gimnazijos mokytojų metodinei veiklai organizuoti sudaromos metodinės grupės.

37. Metodinės grupės:

37.1. dalyko mokytojų arba kelių dalykų mokytojų metodinės grupės, vienijančios mokytojus ugdomajai veiklai organizuoti, Gimnazijos tikslams ir uždaviniams įgyvendinti;

37.2. Metodinei grupei vadovauja pirmininkas, išrinktas metodinės grupės narių balsų dauguma;

37.3. Metodinės grupės pirmininko kadencija 3 metai. Kadencijų skaičius tam pačiam asmeniui neribojamas.

38. Metodinių grupių kompetencija:

38.1. nagrinėja ugdymo turinio planavimo ir įgyvendinimo, vertinimo ir įsivertinimo strategijų įgyvendinimo klausimus;

38.2. nustato grupės metodinės veiklos ir kvalifikacijos tobulinimo prioritetus;

38.3. siūlo Gimnazijos metinės metodinės veiklos prioritetus;

38.4. nagrinėja ir aptaria dalykų, dalykų modulių, pasirenkamųjų dalykų ir neformaliojo švietimo programas;

38.5. nagrinėja mokinių ugdymo sėkmingumą, pažangą ir jų pasiekimų kokybę gerinančių metodų diegimą;

38.6. sutaria dėl ilgalaikių ir trumpalaikių ugdomųjų planų rengimo principų ir tvarkos;

38.7. konsultuojasi įvairiais darbo metodikos klausimais sprendžiant pedagogines problemas;

38.8. teikia pasiūlymus metodinės veiklos organizavimo klausimais Gimnazijos tarybai ir Gimnazijos vadovams;

38.9. planuoja ugdymo proceso aprūpinimą vadovėliais ir mokymo priemonėmis;

38.10. teikia rekomendacijas dėl mokytojų atestacijos;

38.11. rengia grupės metinės veiklos planus ir veiklos ataskaitas;

38.12. sprendžia kitus metodinės veiklos klausimus.

V SKYRIUS

GIMNAZIJOS SAVIVALDA

39. Gimnazijos savivalda grindžiama švietimo tikslais, Gimnazijoje vykdomomis švietimo programomis ir susiklosčiusiomis tradicijomis.

40. Gimnazijoje veikia Gimnazijos taryba, Mokytojų taryba, Mokinių taryba, Tėvų (globėjų, rūpintojų) taryba, Klasių tėvų komitetai.

41. Gimnazijos taryba (toliau – Taryba) – aukščiausioji Gimnazijos savivaldos institucija, sudaryta iš mokinių, mokytojų, tėvų (globėjų, rūpintojų) ir vietos bendruomenės atstovų.

42. Tarybos nuostatai, jų keitimai yra tvirtinami Gimnazijos tarybos posėdžio nutarimu.

43. Taryba sudaroma iš 15 narių: 5 mokiniai, 5 mokytojai, 5 tėvai (globėjai, rūpintojai) ir 1 vietos bendruomenės atstovas.

44. Tarybos nariu gali būti asmuo, turintis žinių ir gebėjimų, padedančių siekti Gimnazijos strateginių tikslų ir įgyvendinti Gimnazijos misiją. Tarybos nariu negali būti Gimnazijos direktorius, valstybės politikai, politinio (asmeninio) pasitikėjimo valstybės tarnautojai.

45. Taryba renkama trejiems metams. Tarybos nario kadencijų skaičius neribojamas. Nutrūkus Tarybos nario įgaliojimams pirma laiko, į jo vietą išrenkamas naujas narys Nuostatų 47 punkte numatyta tvarka.

46. Į Tarybą gali būti renkami IIG-IVG klasių mokiniai.

47. Nariai į Tarybą renkami remiantis demokratiniais rinkimų principais: visuotinumo, periodiškumo ir viešumo. Mokinius renka visuotinis mokinių susirinkimas, mokytojus – Mokytojų taryba, tėvus (globėjus, rūpintojus) – visuotinis klasių tėvų susirinkimas, vietos bendruomenės atstovą – deleguoja vietos bendruomenė.

48. Tarybos pirmininką, jo pavaduotoją, sekretorių renka Tarybos nariai. Mokinys negali būti tarybos pirmininku.

49. Tarybos posėdžiai:

49.1. vyksta ne rečiau kaip 2 kartus per mokslo metus. Teisę sušaukti neeilinį posėdį turi Tarybos pirmininkas;

49.2. posėdžiui vadovauja Tarybos pirmininkas. Jei Tarybos pirmininkas nedalyvauja, posėdį veda jo pavaduotojas;

49.3. posėdis yra teisėtas, jei jame dalyvauja 2/3 visų Tarybos narių. Nutarimai priimami posėdyje dalyvaujančiųjų narių balsų dauguma. Tarybos nutarimus, kurie prieštarauja Gimnazijos veiklą reglamentuojantiems dokumentams, Gimnazijos direktorius prašo svarstyti iš naujo;

49.4. Gimnazijos teises ir pareigas įgyvendinanti institucija, švietimo priežiūrą vykdančios institucijos, nustačiusios, kad Tarybos priimti sprendimai prieštarauja įstatymams ir kitiems Gimnazijos veiklą reglamentuojantiems teisės aktams, siūlo Tarybai juos svarstyti iš naujo. Tarybai atsisakius, ginčas sprendžiamas įstatymų nustatyta tvarka.

50. Tarybos veikloje arba susirinkimuose patariamojo balso teise gali dalyvauti vietos savivaldos atstovai ar rėmėjai, jei tam neprieštarauja 2/3 Tarybos narių.

51. Tarybos kompetencija:

51.1. numato Gimnazijos veiklos perspektyvas, pagrindines veiklos kryptis;

51.2. teikia siūlymus dėl Gimnazijos strateginių tikslų, uždavinių ir jų įgyvendinimo priemonių, Nuostatų pakeitimų ar papildymų;

51.3. pritaria Gimnazijos strateginiam planui, Gimnazijos metiniam veiklos planui, Gimnazijos ugdymo planui, Gimnazijos darbo ir vidaus tvarkos taisyklėms, kitiems Gimnazijos veiklą reglamentuojantiems dokumentams, teikiamiems Gimnazijos direktoriaus;

51.4. svarsto ir teikia siūlymus direktoriui dėl Gimnazijos lėšų naudojimo

51.5. aptaria siūlymus dėl vadovėlių užsakymo, neformaliojo švietimo, papildomos veiklos ir renginių organizavimo, Gimnazijos materialinio aprūpinimo ir veiklos tobulinimo;

51.6. inicijuoja Gimnazijos bendruomenės ir visuomenės bendradarbiavimą;

51.7. svarsto mokinių, neturinčių mokymosi motyvacijos, problemas;

51.8. skiria atstovus į Mokytojų ir pagalbos mokiniui specialistų atestacijos komisiją ir stebėtoją (-us) į viešo konkurso laisvai direktoriaus vietai užimti komisiją;

51.9. inicijuoja šeimos ir Gimnazijos bendradarbiavimą;

51.10. kontroliuoja Gimnazijos finansinę ir ūkinę veiklą;

51.11. padeda organizuoti Gimnazijos renginius, akcijas, savivaldos institucijų ar Gimnazijos bendruomenės narių iniciatyvas;

51.12. kiekvienais metais svarsto ir vertina Gimnazijos direktoriaus metų veiklos ataskaitą, teikia savo sprendimą dėl ataskaitos Gimnazijos savininko teises ir pareigas įgyvendinančiai institucijai;

51.13. gali sustabdyti kitų Gimnazijos savivaldos institucijų sprendimų įgyvendinimą, kol jų teisėtumą ištirs kompetentingos institucijos;

51.14. svarsto kitus teisės aktuose nustatytus arba Gimnazijos direktoriaus teikiamus klausimus, teikia siūlymus dėl Gimnazijos darbo tobulinimo, saugių mokinių ugdymo ir darbo sąlygų sudarymo.

52. Mokytojų taryba – Gimnazijos savivaldos institucija, atstovaujanti mokytojų interesams ir sprendžianti mokytojams aktualias problemas.

53. Mokytojų tarybos veiklą reglamentuoja Gimnazijos direktoriaus patvirtinti Mokytojų tarybos nuostatai.

54. Mokytojų taryba sudaroma 3 metų kadencijai iš 11 Gimnazijos mokytojų, išrinktų visuotiniame Gimnazijos mokytojų susirinkime atviru balsavimu dalyvaujančių balsų dauguma. Mokytojų tarybos nario kadencijų skaičius neribojamas. Šis susirinkimas šaukiamas Gimnazijos direktoriaus ir yra teisėtas, jeigu jame dalyvavo ne mažiau kaip pusė Gimnazijoje dirbančių mokytojų.

55. Mokytojų tarybai vadovauja pirmojo posėdžio metu atviru balsavimu ir balsų dauguma išrinktas pirmininkas, kuris šaukia Mokytojų tarybos posėdžius. Apie posėdžio laiką ir svarstyti parengtus klausimus Mokytojų tarybos nariai informuojami ne vėliau kaip prieš 3 darbo dienas. Posėdžiai šaukiami prasidedant ir baigiantis mokslo metams, taip pat ne rečiau kaip kartą per trimestrą ar pusmetį. Prireikus gali būti sušauktas neeilinis Mokytojų tarybos posėdis. Posėdis yra teisėtas, jei jame dalyvauja ne mažiau kaip du trečdaliai Mokytojų tarybos narių. Nutarimai priimami posėdyje atviru balsavimu, balsų dauguma. Jeigu balsai pasiskirsto po lygiai, lemia pirmininko balsas. Posėdžiai protokoluojami, protokolai saugomi Gimnazijos Dokumentacijos plane nustatyta tvarka.

56. Į posėdžius gali būti kviečiami kitų Gimnazijos savivaldos institucijų atstovai, Gimnazijos direktorius, Direktoriaus pavaduotojai ugdymui, mokytojai, pagalbos mokiniui specialistai ir kiti ugdymo procese dalyvaujantys asmenys.

57. Mokytojų tarybos nario įgaliojimams nutrūkus pirma laiko, naujo nario rinkimai organizuojami šių Nuostatų 54 punkte nustatyta tvarka.

58. Mokytojų taryba:

58.1. svarsto ir priima nutarimus teisės aktų nustatytais ir Gimnazijos direktoriaus teikiamais klausimais;

58.2. svarsto ir teikia siūlymus Gimnazijos strateginiam planui, metiniam veiklos planui, ugdymo planui, Gimnazijos veiklos tobulinimui;

58.3. aptaria mokinių mokymosi, sveikatos, poilsio ir mitybos klausimus;

58.4. svarsto mokinių lankomumo, elgesio, pažangumo, neformaliojo švietimo veiklos klausimus, skatina inovacijų paiešką ir patirties sklaidą;

58.5. derina ugdymo turinį ir metodus su Gimnazijos keliamais uždaviniais ir bendruomenės poreikiais;

58.6. aptaria mokinių mokymo (si) poreikius, programas, dalykų ilgalaikių, klasės vadovų, kitų pedagoginių veiklų planus;

58.7. aptaria mokymo ir mokymosi metodus, mokinių pasiekimų ir pažangos vertinimo būdus, mokymo(si) ir ugdymo(si) priemones;

58.8. renka atstovus į Gimnazijos tarybą ir Mokytojų atestacijos komisiją.

59.Mokinių taryba – demokratiškai išrinkta gimnazijos mokinių savivaldos institucija, atstovaujanti mokinių interesams, sprendžianti mokiniams aktualias problemas, prisidedanti prie jaunimo politikos formavimo ir įgyvendinimo.

60. Atstovai į Mokinių tarybą renkami klasių susirinkimuose atviru balsavimu po 2 mokinius iš kiekvienos 8-IVG klasės.

61. Mokinių taryba renkama vieneriems metams. Galimas Mokinių tarybos nario kadencijų skaičius – neribojamas. Nutrūkus Mokinių tarybos nario įgaliojimams pirma laiko, į jo vietą atviru balsavimu balsų daugumos principu išrenkamas kitas mokinys, besimokantis toje pačioje klasėje, kurioje mokosi ir tas narys, kurio įgaliojimai nutrūko anksčiau laiko.

62. Mokinių tarybai vadovauja Mokinių tarybos pirmininkas. Mokinių tarybos pirmininką vieniems metams atviru balsavimu renka Mokinių tarybos nariai.

63. Mokinių taryba renkasi ne rečiau kaip šešis kartus per mokslo metus.

64. Mokinių tarybos posėdis yra teisėtas, jeigu jame dalyvauja ne mažiau kaip 2/3 Mokinių tarybos narių. Mokinių tarybos sprendimai galioja už juos balsavus daugiau negu pusei Mokinių tarybos narių.

65. Mokinių tarybos kompetencija:

65.1. sudaro veiklos planą mokslo metams;

65.2. dalyvauja rengiant Gimnazijos veiklą reglamentuojančius dokumentus;

65.3. svarsto Gimnazijos direktoriaus teikiamus klausimus;

65.4. svarsto mokinių teisių Gimnazijoje ir už jos ribų gynimo klausimus;

65.5. perduoda iš Gimnazijos administracijos gautą mokiniams aktualią informaciją;

65.6. rūpinasi drausmės ir tvarkos palaikymu Gimnazijoje;

65.7. organizuoja informacijos apie savo veiklą sklaidą Gimnazijos tinklapyje ir/ar Facebook paskyroje;

65.8. dalyvauja žalingų įpročių prevencijos veikloje;

65.9. teikia siūlymus dėl mokymo organizavimo, vaikų neformaliojo švietimo programų plėtros, socialinės veiklos;

65.10. vykdo prevencines programas;

65.11. organizuoja savanorių veiklą.

66. Mokinių taryba atsiskaito už savo nuveiktą darbą visuotiniame mokinių susirinkime.

67. Tėvų (globėjų, rūpintojų) taryba – demokratinių rinkimų būdu išrinktų tėvų (globėjų, rūpintojų) savivaldos institucija, atstovaujanti tėvų (globėjų, rūpintojų) interesams, sprendžianti tėvams (globėjams, rūpintojams) aktualias problemas, teikianti siūlymus dėl Gimnazijos veiklos tobulinimo.

68. Gimnazijos Tėvų (globėjų, rūpintojų) taryba (3-5 narių) renkama trejiems mokslo metams iš Klasių tėvų komitetų atstovų. Nutrūkus Tėvų (globėjų, rūpintojų) tarybos nario įgaliojimams pirma laiko, į jo vietą išrenkamas naujas atstovas iš to Klasių tėvų komiteto, kurio įgaliojimai nutrūko anksčiau laiko.

69. Gimnazijos Tėvų (globėjų, rūpintojų) tarybos narių kadencijų skaičius tam pačiam asmeniui neribojamas.

70. Tėvų (globėjų, rūpintojų) tarybai vadovauja pirmininkas, išrinktas atviru balsavimu balsų dauguma.

71. Gimnazijos Tėvų (globėjų, rūpintojų) taryba renkasi ne rečiau kaip kartą per pusmetį.

72. Tėvų (globėjų, rūpintojų) tarybos sprendimai priimami posėdyje dalyvaujančių Tėvų (globėjų, rūpintojų) tarybos narių balsų dauguma.

73. Gimnazijos Tėvų (globėjų, rūpintojų) tarybos kompetencija:

73.1. padeda Gimnazijos administracijai spręsti iškilusias problemas;

73.2. svarsto Gimnazijos direktoriaus teikiamus klausimus;

73.3. dalyvauja rengiant Gimnazijos veiklą reglamentuojančius dokumentus;

73.4. svarsto, teikia siūlymus dėl Gimnazijos veiklos gerinimo;

73.5. atlieka visuomeninę Gimnazijos valdymo priežiūrą.

74. Tėvų (globėjų, rūpintojų) taryba atsiskaito už nuveiktą veiklą visuotiniame tėvų (globėjų, rūpintojų) susirinkime.

75. Gimnazijos Klasių tėvų komitetai:

75.1. Klasių tėvų komitetus kiekvienų mokslo metų pradžioje klasės mokinių tėvai renka balsų dauguma savo susirinkime;

75.2. Klasės tėvų komitetą sudaro 2-3 nariai, jam vadovauja klasių mokinių tėvų (globėjų, rūpintojų)) bendru sutarimu išrinktas pirmininkas;

75.3. Klasės tėvų komitetų veiklos organizavimo forma – pasitarimai, kurie rengiami pagal poreikį, sprendimai priimami bendru susitarimu. Pasitarimų rengimo iniciatyvos teisę turi klasės tėvų (globėjų) komiteto pirmininkas, klasės vadovas ir Gimnazijos direktorius.

76. Klasių tėvų komitetų kompetencija:

76.1. kartu su klasių vadovais sprendžia su mokinių ugdymu susijusias problemas;

76.2. aptaria mokinių lankomumo, elgesio, pažangumo, saugumo, maitinimo organizavimo ir kitus klausimus;

76.3. padeda klasių vadovams organizuoti renginius, pažintines veiklas, kurti edukacines aplinkas;

76.4. teikia siūlymus dėl ugdymo proceso organizavimo bei ugdymo turinio tobulinimo Gimnazijoje;

76.5. sprendžia kitus su jų veikla susijusius klausimus.

VI SKYRIUS

DARBO APMOKĖJIMO TVARKA IR ATESTACIJA

77. Darbuotojai į darbą Gimnazijoje priimami ir atleidžiami iš jo vadovaujantis Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius.

78. Gimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

79. Gimnazijos mokytojų, kitų pedagoginių darbuotojų atestacija vykdoma ir tobulinama jų kvalifikacija Lietuvos Respublikos įstatymų, Lietuvos Respublikos Vyriausybės nutarimų, švietimo, mokslo ir sporto ministro nustatyta tvarka.

80. Gimnazijos direktoriaus, jo pavaduotojo(-ų) ugdymui veiklos vertinimas ir kvalifikacijos tobulinimas vykdomas Lietuvos Respublikos švietimo, mokslo ir sporto ministro nustatyta tvarka.

VII SKYRIUS

GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA

81. Gimnazija valdo patikėjimo teise perduotą Savivaldybės turtą, jį naudoja ir disponuoja juo Lietuvos Respublikos įstatymų, Vilniaus rajono savivaldybės tarybos sprendimų ir kitų teisės aktų nustatyta tvarka.

82. Gimnazijos lėšų šaltiniai:

82.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Vilniaus rajono savivaldybės biudžeto lėšos, skiriamos pagal patvirtintas sąmatas;

82.2. pajamos už teikiamas paslaugas;

82.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

82.4. projektinės lėšos;

82.5. kitos teisėtu būdu įgytos lėšos.

83. Lėšos naudojamos Lietuvos Respublikos teisės aktų nustatyta tvarka.

84. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

85. Gimnazijos finansinė veikla kontroliuojama teisės aktų nustatyta tvarka.

86. Gimnazija gali turėti rėmimo fondą, kurį sudaro savanoriški asmenų, organizacijų ir įmonių įnašai, pajamos iš paties fondo veiklos, užsienio valstybių organizacijų bei piliečių, taip pat tarptautinių organizacijų aukojamos lėšos ir materialinės vertybės.

87. Gimnazijos veiklos priežiūrą teisės aktų nustatyta tvarka atlieka Savivaldybės vykdomoji institucija, prireikus pasitelkdama išorinius vertintojus.

VIII SKYRIUS

BAIGIAMOSIOS NUOSTATOS

88. Gimnazija turi interneto svetainę https://www.kostkos.vilniausr.lm.lt , atitinkančią teisės aktų nustatytus reikalavimus. Informacija visuomenei apie Gimnazijos veiklą teikiama Gimnazijos interneto svetainėje, prireikus teisės aktų nustatyta tvarka Savivaldybės interneto svetainėje.

89. Pranešimai, kuriuos pagal šiuos Nuostatus ar Lietuvos Respublikos teisės aktus reikia paskelbti viešai, skelbiami Gimnazijos interneto svetainėje, prireikus teisės aktų nustatyta tvarka Savivaldybės interneto svetainėje ir / ar kitose visuomenės informavimo priemonėse.

90. Nuostatų pakeitimus ar papildymus gali inicijuoti Gimnazijos savininko teises ir pareigas įgyvendinanti institucija, Gimnazijos taryba bei Gimnazijos direktorius atsižvelgdami į įvykusius pokyčius dėl Gimnazijos statuso pakeitimo ir kitas priežastis.

91. Gimnazijos nuostatus, jų pakeitimus ar papildymus Savivaldybės mero teikimu tvirtina Vilniaus rajono savivaldybės taryba.

92. Gimnazija reorganizuojama, pertvarkoma, vykdoma Gimnazijos struktūros pertvarka ar likviduojama teisės aktų nustatyta tvarka.

93. Pranešimai apie Gimnazijos likvidavimą, reorganizavimą ar pertvarkymą bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai (Lietuvos teritorijoje leidžiamame dienraštyje) arba pranešama visiems įstatymų numatytiems asmenis pasirašytinai ir (arba) registruotu laišku.

94. Pasikeitus teisės aktams, reglamentuojantiems šiuose Nuostatuose išdėstytus klausimus, ar jeigu teisės aktai atitinkamus klausimus reglamentuoja kitaip nei šie Nuostatai, taikomos tų teisės aktų nuostatos.